CIA po studion materialet nga kompleksi i bin Ladenit
Zyrtarët amerikanë presin të nxjerrin informacione të vlefshme kundër terrorizmit
Ndërsa forcat speciale amerikane po ndërmerrnin hap pas hapi operacionin në kompleksin ku gjetën dhe vranë bin Ladenin dhe bashkëpunëtorët e tij, anëtarë të tjerë të ekipit mblodhën çdo gjë që mund të përmbante të dhëna të dobishme. Xhon Brenan, këshilltar i lartë i Presidentit Barak Obama për kundërterrorizmin foli në Shtëpinë e Bardhë për atë pjesë të operacionit: Një zyrtar i lartë i zbulimit, i cili foli me gazetarët me kusht që të mbetej anonim, tha se Agjencia Qendrore e Zbulimit apo CIA ka ngritur një ekip për të analizuar materialet me shpresë se do të zbulojë anëtarë të tjerë të al-Kaidës. Një ish-zyrtar i lartë i kundërzbulimit amerikan, Marion Bouman, flet për gjërat që do të kishte kërkuar nëse do të kishte qenë pjesë e operacionit për asgjesimin e bin Ladenit. Zoti Bouman, ishte oficer zbulimi i Marinës amerikane dhe zyrtar i Byrosë Federale të Hetimeve para se të bëhet këshilltari numër dy i ish presidentit Bush për kundërzbulimin në vitin 2006. Ai përshkruan edhe ekipin që CIA mund të ketë angazhuar për të analizuar materialet e bin Ladenit. Zoti Bouman shton se ekipi do të ketë nevojë për përkthyes, ndoshta për disa gjuhë, dhe gjithashtu njerëz të cilët i njohin kulturat arabe, afgane e pakistaneze për të mësuar rreth veprimtarive dhe kontakteve të bin Ladenit. Zyrtarët nuk njoftojnë me saktësi se çfarë materialesh janë siguruar, por disa media kanë njoftuar për një numër të madh kompjuterash, disqesh dhe pajisjesh të tjera për ruajtjen e shënimeve kompjuterike. Këshilltari kundër terrorizmit, Xhon Brenan, thotë se kur është fjala për këtë lloj materiali, cilësia është më e rëndësishme sesa sasia. Zyrtarët shpresojnë të kenë siguruar informacione cilësore nga shtëpia e Osama bin Ladenit. Të martën, sekretari i shtypit i Shtëpisë së Bardhë, Xhej Karni, foli rreth asaj që administrata shpreson të mësojë. Zoti Karni thotë se qëllimi i presidentit Obama mbetet për të “penguar, shkatërruar dhe mposhtur” al-Kaidën. Këshilltar i presidentit kundër terrorizmit, Xhon Brenan, tha se operacioni i së hënës nuk do t’i japë fund përpjekjeve kundër al-Kaidës, por informacioni i mbledhur nga kompleksi do të jetë një pjesë e rëndësishme e vazhdimit të tij. Kjo fazë e përpjekjeve, thotë zoti Brenan, do të përfshijë analiza si ato që gjatë viteve zbuluan korrierin e bin Ladenit dhe më pas çuan edhe tek vetë udhëheqësi terrorist. Ish-zyrtari i administratës së Presidentit Bush, Marion Bouman, thotë se të dhënat e mbledhura mund të shkurtojnë ecurinë e hetimit për disa operativë të al-Kaidës, por ai thotë se ka të ngjarë të fillojnë edhe hetime të reja të gjata. Zyrtarët shpresojnë se do të sigurojnë të dhëna të rendësishme që do të ndihmojnë të godisin rëndë rrjetin e al-Kaidës. Por zoti Bouman pranon se njerëzit që kanë pasur kontakte me bin Ladenit padyshim që kanë marrë arratinë dhe tani po përpiqen të fshijnë gjurmët, çfarë mund të bëjë që përpjekjet amerikane të vazhdojnë edhe për pak kohë.